মরসুমে প্রথমবার ম্যাচের পর কলকাতা নাইট রাইডার্সের অধিনায়ক এবং কোচের বাহবা পেলেন ইডেন গার্ডেন্সের কিউরেটর ও মাঠকর্মীরা।

১১ ম্যাচে ৬৭৭ রান। তিনটি সেঞ্চুরি! হাফসেঞ্চুরির সংখ্যা চার। 
মেরেছেন ২৫টি ওভার বাউন্ডারি। 
নবম আইপিএলে ব্যাট হাতে অপ্রতিরোধ্য দেখাচ্ছে বিরাট কোহলিকে।
সেই সঙ্গে পুণে সুপারজায়ান্টসকে হারিয়ে ওঠার রাতেই রয়্যাল চ্যালেঞ্জার্স ব্যাঙ্গালোরের পথে কাঁটা বিছিয়ে দেওয়ার কাজ শুরু করে দিয়েছিল নাইট শিবির। শনিবার রাতেই ইডেনের কিউরেটরের কাছে অনুরোধ গেল, আরসিবি ম্যাচ ইডেনের চার নম্বর উইকেটেই ফেলা হোক। যে বাইশ গজে মহেন্দ্র সিংহ ধোনিরা স্পিন-ফাঁদে পড়েছিলেন। বিরাট কোহলি-এ বি ডিভিলিয়ার্সদের ব্যাটিং ঝড় দেখার পর গম্ভীরদের খুব একটা স্বস্তিতে থাকার কথা নয়। নাইট শিবিরে খোঁজ নিয়ে জানা গেল, পুণে ম্যাচের পরই স্পিনিং পিচে আরসিবি ম্যাচ খেলার সিদ্ধান্ত হয়। কিউরেটরের সঙ্গে উইকেট নিয়ে গম্ভীরের যতই সংঘাত হোক না কেন, এবার নাইট অধিনায়কের অনুরোধ মেনে নেওয়া হয়েছে।

এ বি ও বেবি। ছেলে ও স্ত্রী’কে নিয়ে কলকাতায় পৌঁছে গেলেন ডিভিলিয়ার্স। 
১১ ম্যাচে ৫৩৮ রান করেছেন চলতি আইপিএলে। একটি সেঞ্চুরি, চারটি হাফসেঞ্চুরি। স্ট্রাইক রেট ১৭১.৮৮। মেরেছেন ২৯টি ছক্কা। টুর্নামেন্টের সর্বোচ্চ। 
নাইট বোলারদেরও আতঙ্ক হয়ে উঠতে পারেন।
পছন্দের পিচ পেয়ে আত্মবিশ্বাসী ইউসুফ পাঠান। কোহলি-ডিভিলিয়ার্সের ইনিংস নিয়ে রবিবার এক অনুষ্ঠানে তিনি বলেন, ‘‘দু’জনেরই প্রশংসা করতে হবে। বিরাটের তো চলতি আইপিএলে তিনটি সেঞ্চুরি হয়ে গেল।’’ প্রতিপক্ষকে হুঁশিয়ারিও দিয়ে রাখছেন তিনি। ‘‘ইডেনে অন্য খেলা হবে। ওদের অ্যাওয়ে ম্যাচ। পিচ ও পরিস্থিতি ওদের কাছে সম্পূর্ণ আলাদা। আরসিবি-কে প্রথমে সেটার সঙ্গে মানিয়ে নিতে হবে। আমরা কিন্তু এই ধরনের পিচে অভ্যস্ত। সেই সঙ্গে ঘরের মাঠে খেলার বাড়তি সুবিধাও পাব,’’ বলেছেন ইউসুফ। নারাইনকে আগের মতো ভয়ঙ্কর না দেখালেও তিনি চিন্তিত নন। আরসিবি ক্রিকেটারেরা রবিবার দুপুরে কলকাতায় পৌঁছে গেলেন। আজ, সোমবার প্রথম একাদশ অপরিবর্তিত রেখেই নামতে পারেন কোহলিরা। তবে সোমবারও সন্ধ্যার দিকে ঝড়বৃষ্টির আশঙ্কা রয়েছে। বিরাট-শো’র সামনে বাধা হয়ে দাঁড়াতে পারে আবহাওয়াই।